Γιώργος Καραμέρος

Ο Γιώργος Καραμέρος (Αθήνα, 14 Οκτωβρίου 1974) είναι Έλληνας δημοσιογράφος, επικοινωνιολόγος πολιτικός και βουλευτής Ανατολικής Αττικής.

Βιογραφία - Σπουδές
Γεννήθηκε το 1974 στα Κάτω Πατήσια στην περιοχή του Αγίου Παντελεήμονα, μεγαλύτερος από τρία αδέρφια και μεγάλωσε στις Αχαρνές. Ο πατέρας του κατάγεται από το Νομό Ηλείας και η μητέρα του γεννήθηκε και μεγάλωσε στην Αθήνα.

Σπούδασε Δημοσιογραφία και Διοίκηση Επιχειρήσεων στην Αθήνα και το Σάντερλαντ, ενώ πολύ νωρίς ήρθε σε επαφή με τα κινήματα της Οικολογίας. Είναι κάτοχος μεταπτυχιακού τίτλου MBA Marketing και μέλος της ΕΣΗΕΑ από το 2002, έχοντας διατελέσει επί 20 χρόνια σε επιτελικές θέσεις σε μεγάλα μέσα ενημέρωσης.

Είναι παντρεμένος από το 2003 με τη συντηρήτρια αρχαιοτήτων και έργων τέχνης, Τάνια Γκιώση, και έχουν δύο παιδιά.

Συνεργάστηκε, επίσης, με τον Πολιτιστικό οργανισμό του Δήμου Φυλής "Πάρνηθα" αλλά και την Διεύθυνση περιβάλλοντος για οικολογικά θέματα.

Έχει διδάξει δημοσιογραφία στο ANT1 MediaLab και εξακολουθεί να διδάσκει στα εκπαιδευτήρια Όμηρος.

Επαγγελματική σταδιοδρομία
Ξεκίνησε την επαγγελματική του σταδιοδρομία, αρθρογραφώντας στις εφημερίδες Φως των Σπορ και Sportime.

Από το 1994 έως το 2012 εργαζόταν στη τηλεόραση του ΑΝΤ1, αναλαμβάνοντας το αστυνομικό ρεπορτάζ του τμήματος ειδήσεων, την αρχισυνταξία και παρουσίαση ενημερωτικών εκπομπών.

Το 1995 εντάσσεται στην ομάδα του Γιώργου Παπαδάκη και της εκπομπής «Καλημέρα Ελλάδα». Το 1999 ξεκινά τη συνεργασία του με το Νίκο Μάνεση και την εκπομπή «Studio με Θέα». Ένα χρόνο μετά, αναλαμβάνει και την αρχισυνταξία της εκπομπής μέχρι και το 2005. Από το 2002 έως το 2004 συνεργάζεται, παράλληλα με την εκπομπή «2004- 3» που παρουσίαζε ο Ανδρέας Παναγόπουλος, με θέμα τους Ολυμπιακούς Αγώνες του 2004 κατά την προετοιμασία και διεξαγωγή τους.

Το δεκαπενταύγουστο του 2005 αναλαμβάνει κεντρικός παρουσιαστής της καλοκαιρινής εκπομπής «Καλημέρα με τον ΑΝΤ1». Η πρεμιέρα της εκπομπής συμπίπτει με την τραγωδία της Πτήσης 522 (HCY 522) των Κυπριακών αερογραμμών Helios Airways, συγκεντρώνοντας το τεράστιο ενδιαφέρον του κοινού.

Από το χειμώνα του 2005 μέχρι και το 2007 του ανατίθεται η πρωινή καθημερινή ζώνη 6-7 π.μ. πριν από το «Καλημέρα Ελλάδα» και το 2007 συμπαρουσιάζει την εκπομπή «ANT1 weekend». Το καλοκαίρι του 2007 συνεργάζεται για πρώτη φορά με τον Σπύρο Χαριτάτο, παρουσιάζοντας από κοινού την εκπομπή «Μαζί 6 με 11».

Τον Οκτώβριο του 2012 αναλαμβάνει την παρουσίαση του κεντρικού δελτίου ειδήσεων του νεοσύστατου τηλεοπτικού σταθμού ZOOM-GR. Ένα χρόνο μετά, ο Σεραφείμ Φυντανίδης του αναθέτει την παρουσίαση του κεντρικού δελτίου ειδήσεων του νέου καναλιού Epsilon TV (πρώην 902 TV). Λίγο αργότερα, παρουσιάζει και μια δισεβδομαδιαία εκπομπή ποικίλης ύλης τα πρωινά του Σαββατοκύριακου με τίτλο «Εδώ Είμαστε» και συμπαρουσιάστρια τη δημοσιογράφο Αγγελική Καρδιόλακα μέχρι και τον Απρίλιο του 2014.

Διετέλεσε, μέχρι το 2013, διευθυντής του ειδησεογραφικού portal Blog.gr και του Greekfood.tv, ενώ αρθρογραφεί τακτικά σε εφημερίδες και περιοδικά. Το 2020, με το ξέσπασμα της πανδημίας COVID-19, παρουσίασε για 6 μήνες στον τηλεοπτικό σταθμό Open TV την εκπομπή "OPEN Ελλάδα". Από τον Ιανουάριο του 2020 ανέλαβε τη διεύθυνση του ιστορικού ειδησεογραφικού site Flash.gr. Ασχολήθηκε, παράλληλα, με την στρατηγική επικοινωνίας και διαχείρισης κρίσεων ενώ συνεργάστηκε με ενημερωτικές και πολιτικές εκπομπές ελληνικών τηλεοπτικών σταθμών. Έχει συνεργαστεί με τους ραδιοφωνικούς σταθμούς Ξένιος 94.3 νυν Interwetten Sports (1997-2011), Real FM 97.8 (2010-2011) και Flash 96 (2011-2012).

Πολιτική σταδιοδρομία
Ως μαθητής της Β΄ Λυκείου πρωτοστάτησε το 1991 ως ανεξάρτητο μέλος (δεν υπήρξε ποτέ μέλος σε κομματικές παρατάξεις ως μαθητής ή φοιτητής) στο συντονιστικό κίνημα των καταλήψεων ενάντια στον νόμο Κοντογιαννόπουλου (κυβέρνηση Κωνσταντίνου Μητσοτάκη).

Τα επόμενα χρόνια και λόγω της δημοσιογραφικής του ιδιότητας, επέλεξε να απέχει από την κεντρική πολιτική σκηνή, συμμετέχοντας ωστόσο ενεργά στα οικολογικά και κοινωνικά κινήματα της εποχής.

Το 2009 εντάχθηκε στους Οικολόγους Πράσινους και τον Μάιο του 2012 συμμετείχε στις Εθνικές εκλογές ως υποψήφιος στην εκλογική περιφέρεια Β΄ Αθήνας, όπου και κατατάχθηκε πρώτος στο ψηφοδέλτιο με περίπου 7.000 σταυρούς προτίμησης. Ωστόσο, οι Οικολόγοι Πράσινοι με 2,97% δεν έπιασαν το εκλογικό μέτρο του 3% και δεν εξέλεξαν βουλευτές.

Από το 2014 ήταν μέλος του Πανελλαδικού Συμβουλίου των Οικολόγων Πρασίνων.

Το Μάιο του 2014 συμμετείχε, ως συνεργαζόμενος υποψήφιος αντιπεριφερειάρχης, στις Περιφερειακές εκλογές της Περιφέρειας Αττικής, με τον συνδυασμό «Δύναμη Ζωής» και υποψήφια περιφερειάρχη τη Ρένα Δούρου, όπου και εξελέγη, αναλαμβάνοντας καθήκοντα Αντιπεριφερειάρχη Βορείου Τομέα, την 1η Σεπτεμβρίου του 2014. Κατείχε τη θέση αυτή έως το 2019.

Τον Φεβρουάριο του 2019, ένα χρόνο πριν τη λήξη της θητείας του, παραιτήθηκε και τον Μάιο του 2019 ήταν υποψήφιος δήμαρχος Αμαρουσίου ως επικεφαλής του ανεξάρτητου συνδυασμού #Ενωμένο Μαρούσι. Ο συνδυασμός συγκέντρωσε ποσοστό 24,34% στον πρώτο γύρο και 39,11% στον δεύτερο. Ηττήθηκε και κατέλαβε 10 από τις 44 έδρες του δημοτικού συμβουλίου της πόλης του Αμαρουσίου. Ο Καραμέρος ήταν από τον Σεπτέμβριο του 2019 έως και το 2022 δημοτικός σύμβουλος και επικεφαλής της Μείζονος αντιπολίτευσης.

Στις εθνικές εκλογές του 2023, ο Γιώργος Καραμέρος εκλέχθηκε πρώτος, με 12.828 σταυρούς, βουλευτής Α΄ Ανατολικής Αττικής με τον ΣΥΡΙΖΑ - Προοδευτική Συμμαχία, αναλαμβάνοντας τομεάρχης ψηφιακής πολιτικης. Στη συνέχεια, τον Σεπτέμβριο του 2024, αναβαθμίστηκε σε τομεάρχη υποδομών μεταφορών. Από τις 4 Δεκεμβρίου, με απόφαση της Πολιτικής Γραμματείας του κόμματος, ανέλαβε εκπρόσωπος τύπου του ΣΥΡΙΖΑ-Π.Σ για έξι μήνες καθώς αποχώρησε τον Ιούνιο του 2025.

Παραπομπές

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες δημοσιογράφοι του 21ου αιώνα
Κατηγορία:Έλληνες αντιπεριφερειάρχες